שש כנפיים לאחד

**שש כנפיים לאחד** הוא רומן מאת הסופר הישראלי חנוך ברטוב.

ברטוב ורעייתו התגוררו לאחר מלחמת העצמאות במושבה הגרמנית בירושלים. בסמוך להם שוכנו בבתים נטושים פליטי השואה מארצות שונות באירופה ועולים חדשים מארצות המזרח. כור ההיתוך הזה של אנשים שהגיעו לאחר תלאות רבות לשכונה ובקשו סוף סוף להקים להם מגורי קבע בתנאים קשים של אבטלה, קשיי שפה והתעלמות המוסדות ממצוקותיהם, גרם למתחים בשכונה אבל גם ליכד לבסוף את כולם לצאת למאבק משותף מוצלח עבור משפחה אחת.

הרומן יצא לאור בשנת 1954 בספריית פועלים וזכה להצלחה רבה. הוא היה הראשון שהעמיד במרכזו את העולים החדשים ניצולי השואה, ותיאר את קשיי חייהם והתאקלמותם במדינת ישראל שזה עתה סיימה את מלחמת העצמאות שלה העקובה מדם.

גיבורי הרומן העיקריים הם:
***נח קלינגר** - ניצול שואה בשנות הארבעים לחייו, שמגיע לאחר תלאות ביערות רוסיה בין השנים 1939 עד גמר מלחמת העולם השנייה ובמחנה עקורים, לבית נטוש ומוזנח שהוקצה להם על ידי רשויות כגון הסוכנות היהודית באחת משכונות ירושלים, באזור המושבה הגרמנית ובקעה, עם אשתו הנרגנת גיטל בת 44, בנם בן ה-15 מנשה ושתי בנותיהם הקטנות. המשפחה מתיישבת בשכונה בירושלים בתקווה שסוף-סוף יהיה לה בית קבוע. קלינגר מקים סנדלריה בחנות נטושה שהוקצתה לו אף היא, ועובד בה יחד עם מנשה להמציא פרנסה למשפחה. הרשויות כופות על המשפחה את מגורי דייר נוסף בחדר בביתם, את צירקין, אף הוא פליט השואה שנפצע קשה  בהיותו חייל במלחמת העצמאות והחלים, שפותח בשכונה מספרה. קלינגר בכוחו הפיזי והמנהיגותי הופך עד מהרה למוכתר בלתי רשמי של השכונה. הבן מנשה לא מוצא את מקומו בשכונה ועובר לגור בקיבוץ. 
***רקפת** - מורה צעירה צברית בת מושבה ובוגרת סמינר עברי בירושלים, כבת 25. רקפת שירתה בהגנה ובצה"ל. לאחר שאהובה גבי נהרג בקרב על מנזר סן סימון, היא מתקשה להתגבר על האובדן. היא מתגוררת בדירה בשכונת קטמון, ולאחר שחברתה מהסמינר, איה, משכנעת אותה לצאת לעבודה בבית ספר יסודי חדש שהוקם בשכונה, היא משקיעה את מרצה בתפקיד הקשה שנטלה על עצמה ללמד ולהשכיל את ילדי השכונות, הבאים ממשפחות קשות יום ומדברים בשפות רבות.
***גליק** - ניצול השואה בן 60 שמגיע לשכונה עם בחורה צעירה בהיריון אותה מצא בתחנת רכבת לאחר שאיבדה את משפחתה. הוא לוקח אותה תחת חסותו למרות פער הגילים הגדול ביניהם. הם מגיעים לשכונה חסרי כול, והוא מבקש לפתוח במקום קונדיטוריה אך ניסיונותיו לקבל רישיון נדחים.

אל מול הדחיה מתגייסת השכונה, ובראשה קלינגר ורקפת, והם פותחים בצעדת הפגנה לעבר בית עיריית ירושלים. לאחר שההפגנה מפוזרת והשניים נעצרים, מגיעה הבשורה שהבקשה לקונדיטוריה אושרה. בני הזוג גליק קוראים לבתם "רקפת".

שם הרומן לקוח מפסוק בספר : "שש כנפיים שש כנפיים לאחד. בשתיים יכסה פניו ובשתיים יכסה רגליו ובשתיים יעופף". הפסוק נאמר כאלגוריה על הנער מנשה: הוא אינו רוצה שהמציאות תכסה את עיניו ולא תשאיר מקום להזיה או לדמיון, הוא לא רוצה להיות מחובר ברגליו רק לאדמה אלא שואף גם לעוף, כי הרי יש לו שש כנפיים.

ב-1958 המחיז ברטוב את הרומן, וההצגה עלתה בתיאטרון הבימה עם שמואל רודנסקי בתפקיד קלינגר ועדה טל בתפקיד רקפת.

## לקריאה נוספת
* נורית גרץ, **מקהלה אחרת: ניצולי שואה, זרים ואחרים בקולנוע ובספרות הישראליים-שש כנפיים לאחד**, עם עובד, 2004, עמ' 121-138 ()
* בתיה שמעוני, "המקום שאליו הלב כמה — הקיבוץ, השכונה והעיירה ב'שש כנפיים לאחד' לחנוך ברטוב", **[[דפים למחקר בספרות]]** 17/16, תשס"ח-תשס"ט, עמ' 310-294 

## קישורים חיצוניים
*שש כנפיים לאחד, באתר הבימה.

קטגוריה:רומנים בעברית
קטגוריה:ספרי 1954
קטגוריה:ספרי חנוך ברטוב
קטגוריה:ספרי ספריה לעם
קטגוריה:ספרי ספריית פועלים
קטגוריה:סיפורי ירושלים
קטגוריה:הגירה ועלייה בתרבות